HR Službeni list Europske unije L 232/1

PROVEDBENA UREDBA KOMISIJE (EU) 2017/1529

оd 7. rujna 2017.

o odobravanju osnovne tvari natrijev klorid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 23. stavak 5. u vezi s člankom 13. stavkom 2.,

budući da:

(1) U skladu s člankom 23. stavkom 3. Uredbe (EZ) br. 1107/2009 Komisija je 7. lipnja 2016. od subjekata Agriculture and Horticulture Development Board (UK) i Institut Technique de l'Agriculture Biologique (ITAB) primila zahtjev za odobrenje soli kao osnovne tvari za uporabu kao fungicid na gljivama. Uz to, Komisija je 21. srpnja 2016. od ITAB-a primila zahtjev za odobrenje morske soli kao osnovne tvari za uporabu kao fungicid i insekticid na grožđu. Budući da se oba zahtjeva odnose na tvar natrijev klorid prehrambene kvalitete, zahtjevi su objedinjeni. Uz navedene zahtjeve priložene su tražene informacije iz članka 23. stavka 3. drugog podstavka Uredbe (EZ) br. 1107/2009.

(2) Komisija je od Europske agencije za sigurnost hrane (dalje u tekstu: „Agencija”) zatražila znanstvenu pomoć. Agencija je 20. siječnja 2017. Komisiji dostavila tehničko izvješće o natrijevu kloridu (2). Komisija je 23. ožujka 2017. Stalnom odboru za bilje, životinje, hranu i hranu za životinje dostavila izvješće o pregledu (3) i nacrt ove Uredbe te pripremila njihove završne verzije za sastanak tog odbora održan 20. srpnja 2017.

(3) Dokumentacija koju je dostavio podnositelj zahtjeva pokazuje da natrijev klorid ispunjava kriterije za hranu iz članka 2. Uredbe (EZ) br. 178/2002 Europskog parlamenta i Vijeća (4). Osim toga, predmetna tvar nije prvenstveno namijenjena zaštiti bilja, ali je korisna za tu namjenu u sredstvu koje se sastoji od te tvari i vode. Stoga je treba smatrati osnovnom tvari.

(4) Provedena ispitivanja pokazala su kako se za natrijev klorid može očekivati da načelno ispunjava zahtjeve utvrđene člankom 23. Uredbe (EZ) br. 1107/2009, posebno u pogledu uporaba koje su ispitane i navedene u Komisijinu izvješću o pregledu. Stoga je primjereno odobriti natrijev klorid kao osnovnu tvar.

(5) U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, potrebno je, međutim, utvrditi određene uvjete i ograničenja.

(6) U skladu s člankom 13. stavkom 4. Uredbe (EZ) br. 1107/2009 trebalo bi na odgovarajući način izmijeniti Prilog Provedbenoj uredbi Komisije (EU) br. 540/2011 (5).

(7) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Odobravanje osnovne tvari

Tvar natrijev klorid, kako je navedena u Prilogu I., odobrava se kao osnovna tvar.

Članak 2.

Izmjene Provedbene uredbe (EU) br. 540/2011

Provedbena uredba (EU) br. 540/2011 mijenja se u skladu s Prilogom II. ovoj Uredbi.

Članak 3.

Stupanje na snagu

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 7. rujna 2017. Za Komisiju Predsjednik Jean-Claude JUNCKER

(1) SL L 309, 24.11.2009., str. 1.

(2) Europska agencija za sigurnost hrane, 2016.; Outcome of the consultation with Member States and EFSA on the basic substance application for sodium chloride for use in plant protection as fungicide and bactericide in seed treatment and for disinfecting cutting tools (Rezultati savjetovanja s državama članicama i EFSA-om o zahtjevu za odobrenje natrijeva klorida kao osnovne tvari za uporabu u sredstvima za zaštitu bilja kao fungicid i baktericid za tretiranje sjemena te za dezinfekciju alata za rezanje). EFSA, povezana publikacija 2016:EN-1091. 39 str.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.)

(5) Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

PRILOG I. Uobičajeni naziv, identifikacijski brojevi Kemijski naziv prema IUPAC-u Čistoća (1) Datum odobrenja Posebne odredbe Natrijev klorid CAS br. 7647-14-5 Natrijev klorid 970 g/kg Prehrambena kvaliteta 28. rujna 2017. Dopušten kao osnovna tvar samo za uporabu kao fungicid i insekticid. Natrijev klorid mora se upotrebljavati u skladu s posebnim uvjetima navedenima u zaključcima izvješća o pregledu za natrijev klorid (SANTE/10383/2017), a posebno njegovim dodacima I. i II. (1) Dodatni podaci o identifikaciji i specifikaciji te načinu uporabe osnovne tvari navedeni su u izvješću o pregledu.